CELEX: 32020R1572
Language: el
Date: 2020-10-28 00:00:00
Title: Εκτελεστικός κανονισμός (ΕΕ) 2020/1572 της Επιτροπής της 28ης Οκτωβρίου 2020 για την τροποποίηση του εκτελεστικού κανονισμού (ΕΕ) 2019/626 όσον αφορά τους καταλόγους τρίτων χωρών ή περιοχών τους από τις οποίες επιτρέπεται η είσοδος στην Ευρωπαϊκή Ένωση γαλακτοκομικών προϊόντων και εντόμων (Κείμενο που παρουσιάζει ενδιαφέρον για τον ΕΟΧ)

29.10.2020   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 359/5
               
            
         ΕΚΤΕΛΕΣΤΙΚΟΣ ΚΑΝΟΝΙΣΜΟΣ (ΕΕ) 2020/1572 ΤΗΣ ΕΠΙΤΡΟΠΗΣ
         της 28ης Οκτωβρίου 2020
         για την τροποποίηση του εκτελεστικού κανονισμού (ΕΕ) 2019/626 όσον αφορά τους καταλόγους τρίτων χωρών ή περιοχών τους από τις οποίες επιτρέπεται η είσοδος στην Ευρωπαϊκή Ένωση γαλακτοκομικών προϊόντων και εντόμων
         (Κείμενο που παρουσιάζει ενδιαφέρον για τον ΕΟΧ)
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΕ) 2017/625 του Ευρωπαϊκού Κοινοβουλίου και του Συμβουλίου, της 15ης Μαρτίου 2017, για τους επίσημους ελέγχους και τις άλλες επίσημες δραστηριότητες που διενεργούνται με σκοπό την εξασφάλιση της εφαρμογής της νομοθεσίας για τα τρόφιμα και τις ζωοτροφές και των κανόνων για την υγεία και την καλή μεταχείριση των ζώων, την υγεία των φυτών και τα φυτοπροστατευτικά προϊόντα, για την τροποποίηση των κανονισμών του Ευρωπαϊκού Κοινοβουλίου και του Συμβουλίου (ΕΚ) αριθ. 999/2001, (ΕΚ) αριθ. 396/2005, (ΕΚ) αριθ. 1069/2009, (ΕΚ) αριθ. 1107/2009, (ΕΕ) αριθ. 1151/2012, (EE) αριθ. 652/2014, (ΕΕ) 2016/429 και (ΕΕ) 2016/2031, των κανονισμών του Συμβουλίου (ΕΚ) αριθ. 1/2005 και (ΕΚ) αριθ. 1099/2009 και των οδηγιών του Συμβουλίου 98/58/ΕΚ, 1999/74/ΕΚ, 2007/43/ΕΚ, 2008/119/ΕΚ και 2008/120/ΕΚ και για την κατάργηση των κανονισμών του Ευρωπαϊκού Κοινοβουλίου και του Συμβουλίου (ΕΚ) αριθ. 854/2004 και (ΕΚ) αριθ. 882/2004, των οδηγιών του Συμβουλίου 89/608/ΕΟΚ, 89/662/ΕΟΚ, 90/425/ΕΟΚ, 91/496/ΕΟΚ, 96/23/ΕΚ, 96/93/ΕΚ και 97/78/ΕΚ και της απόφασης 92/438/ΕΟΚ του Συμβουλίου (κανονισμός για τους επίσημους ελέγχους) (1), και ιδίως το άρθρο 127 παράγραφος 2,
         Εκτιμώντας τα ακόλουθα:
         
                     (1)
                  
                  
                     Ο κανονισμός (ΕΕ) 2017/625 θεσπίζει κανόνες για τους επίσημους ελέγχους και τις άλλες επίσημες δραστηριότητες που διενεργούνται από τις αρμόδιες αρχές των κρατών μελών, ώστε να εξακριβώνεται η συμμόρφωση με τη νομοθεσία της Ένωσης όσον αφορά, μεταξύ άλλων, την ασφάλεια των τροφίμων σε όλα τα στάδια της διαδικασίας παραγωγής, μεταποίησης και διανομής. Ειδικότερα, προβλέπει ότι ορισμένα ζώα και αγαθά επιτρέπεται να εισέρχονται στην Ένωση μόνον από τρίτη χώρα ή τμήμα τρίτης χώρας που εμφανίζεται στον κατάλογο τον οποίο καταρτίζει η Επιτροπή για τον σκοπό αυτό.
                  
               
                     (2)
                  
                  
                     Ο κατ’ εξουσιοδότηση κανονισμός (ΕΕ) 2019/625 της Επιτροπής (2) συμπληρώνει τον κανονισμό (ΕΕ) 2017/625. Ειδικότερα, το άρθρο 3 του εν λόγω κατ’ εξουσιοδότηση κανονισμού θεσπίζει κανόνες σχετικά με ορισμένα ζώα και αγαθά που επιτρέπεται να εισέρχονται στην Ένωση μόνον από τρίτες χώρες ή περιοχές τους που περιλαμβάνονται στον κατάλογο για τα εν λόγω ζώα και αγαθά τα οποία ορίζονται στον εκτελεστικό κανονισμό (ΕΕ) 2019/626 της Επιτροπής (3).
                  
               
                     (3)
                  
                  
                     Ο εκτελεστικός κανονισμός (ΕΕ) 2019/626 καθορίζει ή παραπέμπει σε τέτοιους καταλόγους τρίτων χωρών ή περιοχών τους από τις οποίες επιτρέπεται η είσοδος στην Ένωση φορτίων ορισμένων ζώων και αγαθών που προορίζονται για κατανάλωση από τον άνθρωπο.
                  
               
                     (4)
                  
                  
                     Το άρθρο 10 του εκτελεστικού κανονισμού (ΕΕ) 2019/626 προβλέπει ότι η είσοδος στην Ένωση φορτίων νωπού γάλακτος, πρωτογάλακτος, γαλακτοκομικών προϊόντων και προϊόντων με βάση το πρωτόγαλα που προορίζονται για κατανάλωση από τον άνθρωπο επιτρέπεται μόνον αν προέρχονται από τις τρίτες χώρες ή περιοχές τους οι οποίες έχουν εγκριθεί για την εισαγωγή στην Ένωση σύμφωνα με το άρθρο 2 του κανονισμού (ΕΕ) αριθ. 605/2010 της Επιτροπής (4). Πριν από την ημερομηνία εφαρμογής του εκτελεστικού κανονισμού (ΕΕ) 2019/626, είχαν εγκριθεί και άλλες τρίτες χώρες βάσει των απαιτήσεων δημόσιας υγείας για την εισαγωγή φορτίων ορισμένων γαλακτοκομικών προϊόντων με παραπομπές στα άρθρα 3 και 4 του κανονισμού (ΕΕ) αριθ. 605/2010. Οι εν λόγω παραπομπές στα άρθρα 3 και 4 του κανονισμού (ΕΕ) αριθ. 605/2010 εσφαλμένα δεν συμπεριλήφθηκαν στο άρθρο 10 του εκτελεστικού κανονισμού (ΕΕ) 2019/626 και θα πρέπει να προστεθούν. Επομένως, το άρθρο 10 του εκτελεστικού κανονισμού (ΕΕ) 2019/626 θα πρέπει να τροποποιηθεί αναλόγως.
                  
               
                     (5)
                  
                  
                     Το άρθρο 20 του εκτελεστικού κανονισμού (ΕΕ) 2019/626 προβλέπει ότι η είσοδος, στην Ένωση, φορτίων εντόμων που προορίζονται για κατανάλωση από τον άνθρωπο επιτρέπεται μόνον αν προέρχονται από τρίτη χώρα ή περιοχή της η οποία περιλαμβάνεται στο παράρτημα IΙΙα του εν λόγω εκτελεστικού κανονισμού. Τρίτες χώρες και περιοχές τους θα πρέπει να αποκτούν άδεια για την είσοδο εντόμων στην Ένωση και να περιλαμβάνονται δεόντως σε κατάλογο μόνον εφόσον παρέχουν κατάλληλα αποδεικτικά στοιχεία και εγγυήσεις ότι συμμορφώνονται με τις απαιτήσεις που ορίζονται στο άρθρο 127 παράγραφος 3 του κανονισμού (ΕΕ) 2017/625 και στο άρθρο 4 του κατ’ εξουσιοδότηση κανονισμού (ΕΕ) 2019/625.
                  
               
                     (6)
                  
                  
                     Στις 4 Δεκεμβρίου 2019 η Ταϊλάνδη υπέβαλε στην Επιτροπή το σχετικό ερωτηματολόγιο αξιολόγησης για την εξαγωγή στην ΕΕ εντόμων που προορίζονται για κατανάλωση από τον άνθρωπο.
                  
               
                     (7)
                  
                  
                     Στις 6 Απριλίου 2020 η Ταϊλάνδη υπέβαλε στην Επιτροπή επαρκή αποδεικτικά στοιχεία και εγγυήσεις ώστε να συμπεριληφθεί στον κατάλογο τρίτων χωρών ή περιοχών τους από τις οποίες επιτρέπεται η είσοδος φορτίων εντόμων στην Ένωση. Ως εκ τούτου, η Ταϊλάνδη θα πρέπει να συμπεριληφθεί στον κατάλογο του παραρτήματος IΙΙα του εκτελεστικού κανονισμού (ΕΕ) 2019/626 και το εν λόγω παράρτημα θα πρέπει να τροποποιηθεί αναλόγως.
                  
               
                     (8)
                  
                  
                     Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης επιτροπής φυτών, ζώων, τροφίμων και ζωοτροφών,
                  
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
         
            Άρθρο 1
            Ο εκτελεστικός κανονισμός (ΕΕ) 2019/626 τροποποιείται ως εξής:
            
                        1)
                     
                     
                        Το άρθρο 10 αντικαθίσταται από το ακόλουθο κείμενο:
                        
                           «Άρθρο 10
                           
                              Κατάλογος τρίτων χωρών ή περιοχών τους
                              από τις οποίες επιτρέπεται η είσοδος στην Ένωση φορτίων νωπού γάλακτος, πρωτογάλακτος, γαλακτοκομικών προϊόντων και προϊόντων με βάση το πρωτόγαλα
                           
                           Η είσοδος στην Ένωση φορτίων νωπού γάλακτος, πρωτογάλακτος, γαλακτοκομικών προϊόντων και προϊόντων με βάση το πρωτόγαλα που προορίζονται για κατανάλωση από τον άνθρωπο επιτρέπεται μόνον αν προέρχονται από τις τρίτες χώρες ή περιοχές τους οι οποίες έχουν εγκριθεί για την εισαγωγή στην Ένωση σύμφωνα με τα άρθρα 2, 3 και 4 του κανονισμού (ΕΕ) αριθ. 605/2010.»
                        
                     
                  
                        2)
                     
                     
                        Το παράρτημα IΙΙα τροποποιείται σύμφωνα με το παράρτημα του παρόντος κανονισμού.
                     
                  
         
            Άρθρο 2
            Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
            
         
         
            Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            Βρυξέλλες, 28 Οκτωβρίου 2020.
            
               
                  Για την Επιτροπή
               
               
                  Η Πρόεδρος
               
               Ursula VON DER LEYEN
            
         
         
            (1)  ΕΕ L 95 της 7.4.2017, σ. 1.
         
            (2)  Κατ’ εξουσιοδότηση κανονισμός (ΕΕ) 2019/625 της Επιτροπής, της 4ης Μαρτίου 2019, για τη συμπλήρωση του κανονισμού (ΕΕ) 2017/625 του Ευρωπαϊκού Κοινοβουλίου και του Συμβουλίου όσον αφορά τις απαιτήσεις για την είσοδο στην Ένωση φορτίων ορισμένων ζώων και αγαθών που προορίζονται για κατανάλωση από τον άνθρωπο (ΕΕ L 131 της 17.5.2019, σ. 18).
         
            (3)  Εκτελεστικός κανονισμός (ΕΕ) 2019/626 της Επιτροπής, της 5ης Μαρτίου 2019, σχετικά με τους καταλόγους τρίτων χωρών ή περιοχών τους από τις οποίες επιτρέπεται η είσοδος στην Ευρωπαϊκή Ένωση ορισμένων ζώων και αγαθών που προορίζονται για κατανάλωση από τον άνθρωπο, o οποίος τροποποιεί τον εκτελεστικό κανονισμό (ΕΕ) 2016/759 όσον αφορά τους εν λόγω καταλόγους (ΕΕ L 131 της 17.5.2019, σ. 31).
         
            (4)  Κανονισμός (ΕΕ) αριθ. 605/2010 της Επιτροπής, της 2ας Ιουλίου 2010, σχετικά με τον καθορισμό όρων για την υγεία των ζώων, τη δημόσια υγεία και την κτηνιατρική πιστοποίηση όσον αφορά την είσοδο στην Ευρωπαϊκή Ένωση νωπού γάλακτος, γαλακτοκομικών προϊόντων, πρωτογάλακτος και προϊόντων με βάση το πρωτόγαλα που προορίζονται για ανθρώπινη κατανάλωση (ΕΕ L 175 της 10.7.2010, σ. 1).
      
      
         
            ΠΑΡΑΡΤΗΜΑ
            Στο παράρτημα IΙΙα του εκτελεστικού κανονισμού (ΕΕ) 2019/626, μετά την καταχώριση για τη Νότια Κορέα προστίθεται η ακόλουθη καταχώριση:
            
               
                           «TH
                        
                        
                           Ταϊλάνδη»